
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 01.10.2014                                                                                                                                                                                                                                  Pl-x 305/2014


    R A P O R T
asupra
Propunerii legislative de modificare a Ordonanţei de urgenţă nr.51/2008 privind ajutorul public judiciar în materie civilă
                În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu Propunerea legislativă de modificare a Ordonanţei de urgenţă nr.51/2008 privind ajutorul public judiciar în materie civilă, trimisă cu adresa nr. Pl-x 305 din 10 iunie 2014        ,înregistrată sub nr.4c-11/663 din 10 iunie 2014.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

     Senatul, în calitate de primă Cameră sesizată, a respins propunerea legislativă în şedinţa din 3 iunie 2014, în condiţiile articolului 75 alineatul (2)           Constituţia României, republicată.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 1351 din 9 decembrie 2014.
Guvernul, prin punctul de vedere transmis cu adresa nr. 336 din         21 februarie 2014, nu susţine adoptarea acestei iniţiative legislative.

Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului nr. 4c-5/415 din18 iunie 2014.



Propunerea legislativă are ca obiect de reglementare modificarea art. 35 alin.(1) din Ordonanţa de urgenţă nr.51/2008 privind ajutorul public judiciar în materie civilă, în sensul extinderii asistenţei extrajudiciare prin avocat şi la asistarea clientului în fata mediatorului.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă susmenţionată, în şedinţa din 

1 octombrie 2014. 
     Cu prilejul dezbaterilor, membrii Comisiei au constatat că iniţiativa legislativă nu se justifică pentru următoarele considerente: 

- Astfel cum rezultă din dispoziţiile art. 35 alin. (1) din Ordonanţa de urgenţă a Guvernului nr. 51/2008, asistenţa extrajudiciară vizează cu preponderenţă acordarea de consultaţii, formularea de cereri, petiţii, sesizări, iniţierea altor asemenea demersuri legale, precum şi asigurarea reprezentării în raporturile pe care solicitantul le stabileşte cu autorităţile şi instituţiile publice. Prin urmare, sfera de aplicare a instituţiei asistenţei extrajudiciare include, în principal, raporturi de natură administrativă şi proceduri administrativ-jurisdicţionale, stabilite cu entităţi care exercită puterea publică/autoritatea statală (respectiv autorităţi sau instituţii publice).

Tot astfel, asistenţa extrajudiciară prevăzută la art. 35 din actul normativ amintit are ca principal scop furnizarea unor informaţii clare şi accesibile solicitantului, în vederea recunoaşterii, acordării sau realizării dreptului ori interesului pretins de acesta.

Pe de altă parte, ajutorul public judiciar, acordat sub forma asistenţei judiciare ori, după caz, extrajudiciare, are la bază ideea că în nicio situaţie costurile nu trebuie să constituie o piedică în încercarea de a apela la justiţie pentru realizarea sau apărarea unui drept, precum şi, în cazul asistenţei extrajudiciare, pentru recunoaşterea, acordarea sau realizarea dreptului ori interesului în cadrul raporturilor administrative stabilite cu autorităţi ori instituţii publice. Privit în acest context, ajutorul public judiciar dă expresie principiilor democratice într-un stat de drept şi supremaţiei legii, fiind de interes public, tocmai pentru că el garantează respectarea unui drept constituţional fundamental - dreptul de acces la justiţie. De aceea, este justificată susţinerea din partea statului, în anumite condiţii şi limite, din resurse financiare publice.

Pe de altă parte, astfel cum rezultă fară echivoc din prevederile legale în vigoare în materie, medierea se bazează pe cooperarea părţilor şi utilizarea, de către mediator, a unor metode şi tehnici specifice, bazate pe comunicare şi negociere.

- Astfel, ţinând cont de natura acestei modalităţi alternative de soluţionare a conflictului, asistenţa prin avocat devine, în principiu, o opţiune a părţilor ce se adresează mediatorului, iar nu o necesitate, mai ales în condiţiile în care mediatorul nu poate impune părţilor o solutie cu privire la conflictul supus medierii. Prin urmare, adoptarea soluţiei legislative propuse prin iniţiativa legislativă, în afară de faptul că echivalează cu o lărgire nejustificată a sferei de aplicare a asistenţei extrajudiciare în afara scopului pentru care aceasta a fost instituită ar presupune antrenarea unor resurse financiare publice pentru o soluţionare facultativă pe cale amiabilă a unui conflict care ar diminua, în mod corespunzător sumele cele care se cuvin părţii, în limita maximă prevăzută de art. 7 din Ordonanţa de urgenţă a Guvernului nr. 51/2008 pentru ocrotirea a însuşi dreptului de acces la justiţie.

- Având în vedere că lărgirea sferei de aplicare a asistenţei extrajudiciare conduce la influenţe financiare asupra cheltuielilor publice, era necesar să se respecte prevederile art. 15 alin. (1) din Legea nr. 500/2002 privind finanţele publice, cu modificările şi completările ulterioare, potrivit cărora „în cazurile în care se fac propuneri de elaborare a unor proiecte de acte normative/măsuri/politici a căror aplicare atrage micşorarea veniturilor sau majorarea cheltuielilor aprobate prin buget, se va întocmi o fişă financiară, care va respecta condiţiile prevăzute de Legea nr. 69/2010. în această fişă se înscriu efectele financiare asupra bugetului general consolidat, care trebuie să aibă în vedere:

a) schimbările anticipate în veniturile şi cheltuielile bugetare pentru anul curent şi următorii 4 ani;

b) estimări privind eşalonarea creditelor bugetare şi a creditelor de angajament, în cazul acţiunilor anuale şi multianuale care conduc la majorarea cheltuielilor;

c) măsurile avute în vedere pentru acoperirea majorării cheltuielilor sau a minusului de venituri pentru a nu influenţa deficitul bugetar. ”
            Prezenţa membrilor Comisiei la dezbateri este conform listei de prezenţă.
            Faţă de cele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea Propunerii legislative de modificare a Ordonanţei de urgenţă nr.51/2008 privind ajutorul public judiciar în materie civilă.
            În raport cu obiectul şi conţinutul său, propunerea legislativă face parte din categoria legilor organice. 
                     VICEPREŞEDINTE,                                  SECRETAR,       
                   Ciprian Nicolae NICA                     Sorin Constantin STRAGEA
Şef serviciu,

Ciprian BUCUR

